Genoa (Nevada)

Genoa (pronónçia: Genòa "Juh-NÒ-uh") o l’é ’na localitæ di Stati Unïi d'America, into Nevada, inta contêa de Douglas (Nevadda). Fondâ into 1851, a l’é stæta a prìmma instalaçiôn de génte no nasciûa li de quéllo ch’o deventiâ o Teritöio do Nevadda. A l’é scitoâ vixìn a-a valàdda do Sciùmme Carson e a l’é a quæxi 68 chilòmetri a sùd de Reno (Nevadda). A popolaçión de Genòa a l’êa de 939 abitànti in to censiménto do 2010.
 Stöia 
Scitoâ da vixìn a-o teritöio do Utah, prìmma da creaçión do teritöio do Nevadda, da prinçìpio a l’êa abitâ da-i colöni Mormoìn. L’instalaçión a l’é nasciûa da ’na bâze comerciâle dîta “Mormon Station (Staçión Mormónn-a) ch’a servîva i viagiatöi da California Trail (Sentê pi-â Califòrnia). L’Òrson Hyde o l’à cangiòu o nómme da comunitæ in Genòa, da Génova (Zêna), in Itàlia. O grùppo de colöni originâio o l’à abandonòu l’instalaçión into 1857 quand’o l’é stæto reciamòu da Brigham Young  a caxón da goæra (Goæra do Utah). Inte sta comunitæ chi l’é stæto tiòu sciù o prìmmo albèrgo, o prìmmo giornâle e o prìmmo tribunâle do Nevada. O prìmmo giornâle o l’é stæto o Territorial Enterprise, (Inpréiza do Teritöio) fondòu a Genòa into 1858, ma stramuòu a Virginia City (Nevadda) into 1860. In âtro primâto de Genòa l’é che gh’é stæto avèrto o prìmmo biteghìn do Nevadda, o Genòa Bar, frequentòu da-o Mark Twain (scritô), da-o Theodore Roosevelt (Prescidénti di Stati Unïi d'America) e da-o Johnny Cash (cantànte folk). Into biteghìn l’é stæto pigiòu scêne de pelìcole do John Wayne e do Clint Eastwood méntre o pàize o l’é stæto dêuviòu pe-e riprèize da pelìcola do 1973 “Kill Charley Varrick” (Chi amasiâ o Charley Varrick) e da pelìcola do 1990 “Misery” (Mìzery o no dêve moî). 

O scritô de riçètte M.F.K. Fisher o l’à scrîto a série de recenscioìn pò-u The New Yorker pròpio a Genòa, inta câza de sò seu inti ànni '60. A ciù pàrte de Genòa, conpréizo o fòrte, a staçión e l’albèrgo a l’é stæta destrûta da ’n incéndio into 1910 e ’na còpia do fòrte a saiâ tórna tiâ sciù into 1947. Da-o 1919 a Genòa se têgne o Candy Dance, ’na fèsta inta quæ dôsci, mangiâ e prodûti de l’artigianâto són vendûi p’agiutâ o govèrno çitadìn. O Candy Dance de sòlito o l’é organizòu inte l’ùrtimo fìn da setemànn-a de seténbre. Bén bén de pioniêri dòrman into canposànto çitadìn, tra de lô o Snowshoe Thompson ascì con sò mogê e sò fìggio.

In mìggio a sùd de Genòa gh’é o David Walley’s Resort, dónde gh’é ’n’avoxâ vivàgna d’ægoa câda e ’na S.p.A. O l’é stæto tiòu sciù into 1862 e conosciûo comò-u Walley’s Hot Spring. O prìmmo d'òtôbre do 1934 o Babe Face Nelson e a sò conbrìcola són arivæ a-o Walley’s Hot Spring, dónde se són ascôxi pe’n méize prìmma de tornâ a Chicago, dónde o Nelson o l’é stæto amasòu da-i agénti de l’F.B.I.

A-o contrâio de Génova, o nómme da comunitæ o se pronónçia con l’acénto in sciâ segónda scìlaba: Juh-NO-uh.

Genòa a l’é stæta a prìmma instalaçión giànca inte quéllo ch’o l’é deventòu o stâto do Nevada, nasciûo da-a bâze comerciâle fæta into 1850 in scê l’Emigration Trail (Sentê de l’Emigraçión) pi-â California o s’é svilupòu gràçie a-i Mormoìn. Cazaménti significànti do céntro stòrico són a còpia da Mormon Station (Staçión di Mormoìn) (1947), a Masonic Hall (o Palàçio Masònico) (1868), o Genòa Bar (1855), a cazèrma di Pompê (1971), ’na bitêga e ’na pónpa de benzìnn-a (1971) e o Municìpio (1865).

 Giögrafîa 
Genòa a l’é in sciô bòrdo òcidentâle da valàdda de Carson, 7 mìggia (118 chilòmetri) a nórd-òvest de Minden, a sêde da Contêa de Douglas (Nevadda). A Nevada State Route 206 a l’intra in Genòa da sùd cómme Foothill Road, dòppo vèrso èst atravèrso o céntro da çitæ, in sciâ Genòa Lane. Segóndo l’United States Census Bureau o CDP (County Department) o gh’à ’na superfìcce totâle de 9,2 mìggia quadrâte (23.88 chilòmetri quadrâti), tutti de tæra.

 Clìmma 
A zöna a gh’à ’n clìmma, segóndo a Clasificaçión di clìmmi do Köppen, mediterànio con stæ câde, ò sæ ’n subtropicâle con stæ sciûte.

 Âtri progètti  

Categorîa:Çittæ di Stati Unii d'America